《正月十三日自清平至杨老堡午酌观音堂东翠渠》
明代·祁顺

晓发清平西，春早多阴雨。辕门具壶觞，车马纷出祖。

杯停速分袂，意不尽宾主。边城息烽烟，道路忘脩阻。

吟哦声呜呜，太瘦为诗苦。山塘近清溪，驻节暂容与。

一饷即驱驰，天寒日过午。

作者简介：（1434—1497）广东东莞人，字致和，号巽川。天顺四年进士，授兵部主事，进郎中。成化中使朝鲜，不受金缯，拒声伎之奉。累官至江西左布政使。有《石阡府志》、《巽川集》。